รัฐบาลไทย-ข่าวทำเนียบรัฐบาล-พม. เปิดสถานธนานุเคราะห์ สาขาที่ 45 จังหวัดปทุมธานี พร้อมจัดโปรโมชั่นฟรีดอกเบี้ยนาน 2 เดือน
วันอังคารที่ 23 มกราคม 2567
พม. เปิดสถานธนานุเคราะห์ สาขาที่ 45 จังหวัดปทุมธานี พร้อมจัดโปรโมชั่นฟรีดอกเบี้ยนาน 2 เดือน
พม. เปิดสถานธนานุเคราะห์ สาขาที่ 45 จังหวัดปทุมธานี พร้อมจัดโปรโมชั่นฟรีดอกเบี้ยนาน 2 เดือน
วันนี้ (23 ม.ค. 67) เวลา 10.00 น. นายชาติชาย พยุหนาวีชัย ที่ปรึกษารัฐมนตรีว่าการกระทรวงการพัฒนาสังคมและความมั่นคงของมนุษย์ เป็นประธานพิธีเปิดสถานธนานุเคราะห์ สาขาที่ 45 อย่างเป็นทางการ โดยมี นายคมสัน ญาณวัฒนา รองผู้ว่าราชการจังหวัดปทุมธานี กล่าวต้อนรับ และนายอนันต์ ดนตรีรองปลัดกระทรวงการพัฒนาสังคมและความมั่นคงของมนุษย์ กล่าวรายงาน พร้อมด้วย นายประสงค์ พันธ์ลิมา ผู้อํานวยการสํานักงานธนานุเคราะห์ คณะผู้บริหารกระทรวง พม. และผู้แทนหน่วยงานที่เกี่ยวข้อง เข้าร่วมงานณ อาคารสถานธนานุเคราะห์ สาขาที่ 45 โครงการบ้านเอื้ออาทรตลาดไท (เทพกุญชร 34) ตําบลคลองหนึ่ง อําเภอคลองหลวง จังหวัดปทุมธานี
นายชาติชาย กล่าวว่า สถานธนานุเคราะห์ (สธค.) หรือโรงรับจํานําของรัฐ เป็นรัฐวิสาหกิจสังกัดกรมพัฒนาสังคมและสวัสดิการ (พส.) กระทรวงการพัฒนาสังคมและความมั่นคงของมนุษย์ (พม.) ทําหน้าที่เป็นกลไกในการจัดสวัสดิการสังคม เพื่อช่วยเหลือประชาชนที่ประสบปัญหาความเดือดร้อนทางการเงิน โดยมีวัตถุประสงค์ที่สําคัญเพื่อรับจํานําในอัตราดอกเบี้ยต่ํา และตรึงระดับอัตราดอกเบี้ยไม่ให้โรงรับจํานําเอกชนเรียกค่าบริการสูงกว่าที่กฎหมายกําหนด โดยการให้บริการของ สธค. ถือเป็นทางเลือกหนึ่งที่ทําให้ประชาชนสามารถเข้าถึงบริการของภาครัฐตามนโยบายของรัฐบาล ที่มุ่งขจัดความเดือดร้อนในด้านการเงินของประชาชนผู้มีรายได้น้อย และผู้ที่ประสบปัญหาทางการเงินเฉพาะหน้า
นายชาติชาย กล่าวต่อไปว่า ปัจจุบัน สธค. ได้ขับเคลื่อนการดําเนินงานเข้าสู่ปีที่ 69 ด้วยวิสัยทัศน์"เป็นโรงรับจํานําเพื่อสังคม บริการด้วยนวัตกรรมเเละเทคโนโลยีที่ทันสมัย โดยยึดหลักธรรมาภิบาล” ปัจจุบันมีทั้งหมด 45 แห่ง แบ่งเป็นสาขาในกรุงเทพมหานคร จํานวน 29 แห่ง และปริมณฑล จํานวน 5 แห่ง ได้แก่ จังหวัดนนทบุรี ปทุมธานี และสมุทรปราการ ส่วนภูมิภาค จํานวน 11 แห่ง ได้แก่ จังหวัดระยอง 2 แห่ง ลําพูน1 แห่ง สุราษฎร์ธานี 1 แห่ง อุดรธานี 1 แห่ง พิษณุโลก 1 แห่ง พระนครศรีอยุธยา 1 แห่ง ชลบุรี 1 แห่ง สุพรรณบุรี 1 แห่ง ราชบุรี 1 แห่ง และที่เพิ่งเปิดใหม่วันนี้อีก 1 แห่ง คือที่จังหวัดปทุมธานีแห่งนี้ นอกจากนี้ สธค. ยังได้จัดทําแผนขยายสาขาการให้บริการในพื้นที่ส่วนภูมิภาคให้ครอบคลุมทั่วทั้งประเทศในปี 2567 อีกจํานวน 2 แห่ง ได้แก่ สถานธนานุเคราะห์ สาขาที่ 46 (ลาดกระบัง) และสถานธนานุเคราะห์ สาขาที่ 47 (บางขุนเทียน)
นายชาติชาย กล่าวเพิ่มเติมว่า สําหรับวันนี้ ได้ทําการเปิดสาขาจังหวัดปทุมธานีอย่างเป็นทางการซึ่งเป็นสาขาที่ 45 เพื่อสนับสนุนนโยบายของรัฐบาลในการช่วยเหลือประชาชนผู้มีรายได้น้อย และผู้ประสบปัญหาความเดือดร้อนเฉพาะหน้าทางการเงิน โดยสามารถนําสิ่งของมาจํานํา และเสียดอกเบี้ยในอัตราต่ํากว่าที่กฎหมายกําหนด เป็นการยกระดับคุณภาพชีวิตของประชาชนให้ได้รับการบริการทางสังคมที่จําเป็นแก่การดํารงชีพ ทั้งนี้ สธค. มีการคิดอัตราดอกเบี้ย ดังนี้ 1) เงินต้นไม่เกิน 5,000 บาท คิดดอกเบี้ยร้อยละ 0.25 ต่อเดือน 2) เงินต้น 5,001 - 10,000 บาท คิดดอกเบี้ยร้อยละ 0.75 ต่อเดือน 3) เงินต้น 10,001 - 20,000 บาท คิดดอกเบี้ยร้อยละ 1.00 ต่อเดือน และ 4) เงินต้น 20,001 - 100,000 บาท คิดดอกเบี้ยร้อยละ 1.25 ต่อเดือน ซึ่ง สธค. ได้คิดอัตราดอกเบี้ยที่ต่ําสุดในธุรกิจโรงรับจํานํา เพียงร้อยละ 0.25 ต่อเดือน (วงเงินไม่เกิน 5,000 บาท) อีกทั้ง ยังมีนโยบายอัตราการรับจํานําทรัพย์ประเภททอง นาก เงิน และรูปพรรณ โดยรับจํานําไม่เกินร้อยละ 87.5 ของราคาทองรูปพรรณในท้องตลาด ซึ่งให้ราคารับจํานําที่สูงขึ้นกว่าเดิม
นอกจากนี้ ตั้งแต่วันที่ 2 มกราคม - 29 กุมภาพันธ์ 2567 ทาง สธค. จัดโปรโมชั่นพิเศษ โดยการไม่คิดดอกเบี้ยเป็นเวลา 2 เดือน เมื่อจํานําไม่เกิน 5,000 บาท นับว่าเป็นการช่วยเหลือประชาชนผู้มีรายได้น้อยและผู้ที่ประสบปัญหาทางการเงินเฉพาะหน้า รวมทั้งมีการปรับภาพลักษณ์เปลี่ยนโฉมการบริการใหม่ ด้วยการนําเอาเทคโนโลยีที่ทันสมัยเข้ามาช่วยเพิ่มประสิทธิภาพ การให้บริการที่สะดวก รวดเร็ว และมีมาตรฐานมากยิ่งขึ้นโดยคํานึงถึงประโยชน์สูงสุดของประชาชน
#ช่วย24ชั่วโมง #พม24ชม #ข่าวพม #esshelpme #วราวุธรับฟังทําจริง#พมพอใจให้ทุกวัยพึงพอใจในพม
#พมหนึ่งเดียว #ศรส #พม#สถานธนานุเคราะห์ #โรงรับจํานําของรัฐ